《偕顾篆云晚步江塘观老渔结网》
清代·许传霈

炎夏坐华屋，此身常缚束。落日眺江塘，同人话心曲。

塘行不数武，几艇江头宿。中有一渔翁，破网手补独。

小儿沽酒归，炉火炊脱粟。道是换鱼来，今日青钱足。

明朝还打鱼，网破愁难续。所以閒暇时，缝纫期敏速。

我闻老渔言，忘言步往复。越山隔岸青，无心云相逐。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。